અનુષ્કા શર્મા પતિ વિરાટ કોહલી સાથે કારમાં જતી હતી. એ જ વખતે લક્ઝરી કારમાં જતાં એક યુવાને બારીનો કાચ ઉતારી કચરો બહાર ફેંક્યો. અનુષ્કા જોઇ ગઇ. તેણે બારીનો કાચ ઉતારી પેલા યુવાનને ખખડાવ્યો. વિરાટે મોબાઇલથી વિડિયો ઉતારી લીધો અને સોશિયલ મીડિયા પર અપલોડ કર્યો. અનુષ્કાનો આ વિડિયો વાઇરલ થયો. સારી વાત છે. સેલીબ્રિટીનું વર્તન લોકોને અસર કરતું હોય છે. આમ તો ઘણા લોકો આવું કરતા હોય છે પણ સામાન્ય લોકોની કોઇ નોંધ લેતું નથી. અનુષ્કા ખખડાવતી હતી ત્યારે પેલો યુવાન એક શબ્દ પણ બોલ્યો નહીં. માત્ર જોતો રહ્યો. એને શું થયું હશે? ઓહ અનુષ્કા, એવું વિચારીને સામું જોતો રહ્યો કે પછી એને ખરેખર ગિલ્ટ ફીલ થયું હશે? એ યુવાને જ્યારે ટ્વિટ કર્યું ત્યારે બધાને ખબર પડી કે એનું નામ અરહાનસિંહ છે. જોકે એણે તો પોતાનો બચાવ જ કર્યો અને અનુષ્કાને સલાહ પણ આપી કે આ રીતે તોછડાઇથી ન કહેવાય. તેણે લખ્યું, મેં તો નાનકડો પ્લાસ્ટિકનો ટુકડો જ ફેંક્યો હતો. મેં અનુષ્કાને સોરી પણ કહ્યું હતું. જોકે અનુષ્કાની કહેવાની રીત મને ન ગમી. એ શાંતિથી કહી શકી હોત. અનુષ્કાના અવાજમાં ઉકળાટ હતો. એની વે, આ જોઇને બીજા લોકો સુધરશે ખરા? રામ જાણે! અનુષ્કા વડાપ્રધાનના સ્વચ્છતા અભિયાન સાથે જોડાયેલી છે. એ હાથમાં ઝાડુ લઇને સફાઇ કરતી હોય એવા ફોટા પણ ફર્યા હતા. બધી સેલીબ્રિટી પણ આવું કરતી નથી. એ લોકો એવું પણ વિચારતા હોય છે કે આપણે કેટલા ટકા? ઘણા વળી એવું પણ કહેતા હોય છે કે એકાદ-બેને આવું કહી દેવાથી કંઇ બધા સુધરી થોડા જવાના છે? ગમે તે હોય, થોડોક ફેર તો પડતો જ હોય છે. દેશમાં આજકાલ ફિટનેસ ચેલેન્જ સોશિયલ મીડિયા પર ચાલી રહી છે. હકીકતે તો આવી સ્વચ્છતા ચેલેન્જ શરૂ થવી જોઇએ. માત્ર અનુષ્કા જ નહીં, તમારામાંથી પણ ઘણા લોકોએ આવું કર્યું હશે. અલબત, માત્ર વિડિયો ક્લિપ ઉતારવા ખાતર પણ આવું ન થવું જોઇએ. બાકી આપણે ત્યાં ફોટા પડાવવા અને વિડિયો ઉતરાવવા માટે બહુ બધું કરવામાં આવે છે.